
OPĆINSKO DRŽAVNO ODVJETNIŠTVO U ČAKOVCU 
                   Čakovec, Ulica kralja Tomislava 12 
 
Broj: KOz-DO-39/2025-1 
Čakovec, 31. prosinca 2025. 
JPK/JPK 
 
OPĆINSKOM SUDU U 
Č A K O V C U 
 
SUDU ZA MLADEŽ 
 
 
Na temelju članka 38. stavak 2. točka 6., članka 341. stavak 2. i članka 342. 
Zakona o kaznenom postupku („Narodne novine“ broj 152/08., 76/09., 80/11., 91/12. 
– Odluka Ustavnog suda Republike Hrvatske, 143/12., 56/13., 145/13., 152/14., 
70/17., 126/19., 80/22., 36/24. i 72/25.; dalje: ZKP/08), podižem 
 
 
O P T U Ž N I C U 
protiv  
 
	okrivljenog 	N. 	B., 	OIB 
…., sina N. i M. O. rođene O., rođenog …. u Č., s prebivalištem u P. .., državljanina Republike Hrvatske, bez zanimanja, sa završenom osnovnom školom, zaposlenog, prima plaću od oko 750,00 eura mjesečno, živi u izvanbračnoj zajednici, oca dvoje malodobne djece, bez čina i odlikovanja, bez imovine, neosuđivanog, nalazi se na slobodi, 
 
da je   
 
u razdoblju od sredine 2016. do travnja 2024., u P. … i P. u, M. .., u obiteljskoj kući, protivno članku 4. Zakona o zaštiti od nasilja u obitelji („Narodne novine“ broj 37/09., 14/10. i 60/10.) i članku 10. Zakona o zaštiti od nasilja u obitelji („Narodne novine“ 70/17., 126/19., 84/21. i 114/22.), svjestan da time omalovažava i vrijeđa dostojanstvo svoje izvanbračne supruge B. B., kao i da time može štetno utjecati na pravilan psihofizički i emocionalni razvoj njihove zajedničke djece V. B., rođene .. …. i L. B., rođenog …. i na to pristajući, u prisutnosti imenovane djece učestalo izvanbračnu suprugu B. B. vrijeđao govoreći joj da je kurva, mutava, glupa i ljenčina, naguravao je i udarao rukama i nogama po tijelu i glavi te ju povlačio za kosu, a ujedno joj uzimao njezinu bankovnu karticu i njezina novčana primanja, kojim postupcima je kod izvanbračne supruge B. B. te djece V. B. i L. B. izazvao osjećaje uznemirenosti i straha,  
 
dakle, zlostavio dijete i teško kršio propise o zaštiti od nasilja u obitelji i time kod člana obitelji izazvao strah za njegovu sigurnost i doveo ga u ponižavajući položaj, a time nije počinjeno teže kazneno djelo, 
 
pa da je time počinio kaznena djela protiv braka, obitelji i djece – povredom 
djetetovih prava - opisana i kažnjiva po članku 177. stavak 2. Kaznenog zakona („Narodne novine“ broj 125/11., 144/12., 56/15., 61/15., 101/17., 118/18., 126/19., 84/21., 114/22. i 114/23.; dalje: KZ/11) i – nasiljem u obitelji – opisano i kažnjivo po članku 179.a KZ/11, sve kažnjivo uz primjenu članka 51. KZ/11,  
 
s time da na temelju članka 342. stavak 3. ZKP/08 tražim da sud okrivljenom N. B.,  
 
za počinjeno kazneno djelo iz članka 177. stavak 2. KZ/11, na štetu djeteta V. B., osnovom odredbe članka 177. stavak 2. KZ/11, utvrdi kaznu zatvora od 1 (jedne) godine,  
 
za počinjeno kazneno djelo iz članka 177. stavak 2. KZ/11, na štetu djeteta L. B., osnovom odredbe članka 177. stavak 2. KZ/11, utvrdi kaznu zatvora od 1 (jedne) godine,  
 
za počinjeno kazneno djelo iz članka 179.a KZ/11, na štetu B. B., 
osnovom odredbe članka 179.a KZ/11, utvrdi kaznu zatvora od 1 (jedne) godine, 
 
nakon čega da mu primjenom članka 51. KZ/11 izrekne jedinstvenu kaznu 
zatvora od 2 (dvije) godine, 
 
da se okrivljenom N. B.i na temelju članka 70. KZ/11 izrekne 
sigurnosna mjera obveznog psihosocijalnog tretmana. 
 
Dokazi na kojima temeljim optužnicu i koje namjeravam izvesti na raspravi: 
 
1. Zapisnik Zavoda, Područnog ureda Č. od …. (listovi 9-12) 
2. Zapisnik Policijskeu uprave, Policijske postaje M. o ispitivanju osumnjičenika N. B. od 20. studenog 2024. sa snimkom ispitivanja (listovi 48-53) 
3. Rješenje Centra od 7. siječnja 2022. (listovi 7273) 
4. Socioanamnestički podaci Zavoda, Područnog ureda Č od 7. studenog 2024. (listovi 74-78) 
5. Zapisnik o ispitivanju svjedokinje A. M. od 14. travnja 2025. (listovi 90-92) 
6. Zapisnik o ispitivanju svjedoka P. M. od 25. travnja 2025. (listovi 98-100) 
7. Zapisnik Županijskog suda u V. broj Kir-d-68/2025-11 od 19. svibnja 2025. o ispitivanju svjedokinja (žrtve) B. B. sa DVD snimkom (listovi 104-105, 112) 
8. Zapisnik o ispitivanju svjedokinje R. S. od 30. srpnja 2025. (listovi 118-120) 
 
R a z l o z i 
 
 
Policijska uprava međimurska, Policijska postaja M. podnijela je Posebno izvješće broj KU-204/01,02,03-2024 od 2. prosinca 2024. s prilozima protiv okrivljenog N. B., zbog kaznenih djela iz članka 177. stavak 2. KZ/11 i članka 179.a KZ/11. 
 
Na temelju dokaza navedenih pod točkama 1. do 8. slijedi osnovana sumnja da je okrivljenik počinio kaznena djela činjenično i pravno opisana u izreci ove optužnice, a na način kako se to nastavno i obrazlaže.  
 
Okrivljeni N. B. tijekom ispitivanja sukladno članku 208.a ZKP/08 branio se šutnjom.  
 
Žrtva B. B. na dokaznom je ročištu kao izvanbračna supruga prihvatila blagodat nesvjedočenja u odnosu na kazneno djelo iz članka 179.a KZ/11. Vezano uz kaznena djela iz članka 177. stavak 2. KZ/11 na štetu djece V. B. i L. B. iskazala je nije bilo situacija da bi ju N. B. vrijeđao pred djecom, jer je uvijek rekla djeci neka odu u sobu da to ne slušaju. Djeca imaju dobar odnos s ocem i slažu se. Dok ju je N. B. tukao ili vrijeđao, ona je svojoj majci rekla neka ode van s djecom da to ne slušaju, odnosno djeca su možda i nešto čula prije nego što bi izašla van. Nakon toga djeca ništa nisu pitala.   
 
Dijete žrtva V. B. prema mišljenju stručne suradnice Županijskog suda u V. nije mogla biti ispitana kao svjedok na dokaznom ročištu.  
 
Svjedokinja A. M. iskazala je da se za vrijeme izvanbračne zajednice njezine kćeri B. i N. rodilo dvoje njihove zajedničke djece, V. i L., pri čemu su najprije živjeli u P., a potom su živjeli u P.. Nedeljko je znao B. reći da ona nije za njega, da nije dovoljno dobra, da je ljenčina, da je glupa i kurva, a znao ju je i tući, odnosno udarati rukama i nogama po glavi i tijelu, znao ju je gurati i povući za kosu, a ona mu je ponekad i znala vratiti, kako bi se obranila od njega. Neke od tih događaja svjedokinja je osobna vidjela, za neke joj je B. ispričala, a neke su vidjela i njihova djeca. Svjedokinja navodi da je znala V. i L. odvesti iz kuće kako ne bi gledali njihove svađe, a ponekad je i znala nazvati policiju kako bi prijavila nasilje, ali bi B. brzo došla do nje i uzela joj mobitel iz ruku te prekinula poziv. Svjedokinja ponavlja da je pred njom i pred djecom N. znao B. udarati po glavi, vući za kosu i gurati, a isto joj je govorio da je glupa, kurva i da nije dovoljno dobra za njega. 
 
Svjedok P. M. iskazao je da je u razdoblju od 2016. do 2021. živio u N. pa je rijetko komunicirao sa sestrom B., kratko su se viđali otprilike svaka tri mjeseca kada bi došao kući za vikend i ne sjeća se da bi mu se u tim prilikama sestra bilo što žalila na N. Međutim, kada se vratio za stalno iz N., njegova sestra B. u razdoblju tijekom ..., …. i ... učestalo mu se žalila da N. pretjerano konzumira alkohol, da se opija, da ju vara s drugom ženom i da tu drugu ženu dovodi u njihovu kuću, kao i da joj uzima bankovnu karticu i novac od dječjeg doplatka koji je imala kao jedina svoja primanja. Ona mu se na to žalila najmanje jednom mjesečno i molila ga da joj kupi hranu i osnovne potrepštine, tako da je svjedok svaki drugi tjedan njoj dovozio namirnice i druge potrepštine, zapravo, u početku joj je davao novac, no shvatio je da ona taj novac daje N.. pa joj je zbog toga počeo kupovati potrebne stvari umjesto davanja novca. U navedenom razdoblju kako je došao kući iz N., B. mu se dva ili tri puta požalila da ju je N. istukao. U jednom je navratu na njoj vidio masnice po rukama i nogama, i to kada mu je pričala da ju je istukao. On je tada čak išao k N. i upozorio ga da prestane s takvim ponašanjem. 
 
Svjedokinja R. S. iskazala je da je od 2021. bila voditeljica slučaja obitelji N. B. i B. B. za vrijeme dok su živjeli u M. Kada je dolazila u njihovu kuću, zaticala je B. s djecom, dok je N. kroz to cijelo vrijeme radio i nije ga zaticala kod kuće. Kroz to vrijeme kako je dolazila k njima B. joj se nije žalila da bi trpjela nasilničko ponašanje od strane N., nije na njoj nikad zamijetila ozljede koje bi upućivale na nasilje, nije ju zaticala zaplakanu te joj se nikada nije previše povjeravala, više je se bojala zbog prijašnjih postupanja u njezinoj matičnoj obitelji iz koje je potekla. B. je osoba s kognitivnim poteškoćama, no završila je srednju školu po prilagođenom programu. Tek u studenom ... B. je došla samoinicijativno u Zavod, gdje ju je svjedokinja primila te je tada po prvi puta progovorila da je N. bio nasilan prema njoj duži niz godina, još iz vremena kada nisu imali djecu. Najprije je rekla da ju je sada N. ostavio, da nema od čega živjeti i da joj ne želi dati novac za djecu, da ga mora moliti za novac te da ona želi otići s djecom u N. i ujedno se raspitivala da li treba pitati N. za pristanak. Tada joj je ispričala da ju je tijekom godina N. vrijeđao da je kurva i mutava te drugim pogrdnim riječima koje svjedokinja navodi da je konstatirala na zapisnik, kao i da ju je tukao pred djecom te da je pred njome održavao spolne odnose s drugom ženom. Njezine sve navode svjedokinja je upisala u zapisnik, kojeg je B. B. potom potpisala. 
 
Iz zapisnika Zavoda, Područnog ureda Č. od …. vidljivo je da je pristupila žrtva B. B. i opisala fizičko nasilje koje je za vrijeme izvanbračne zajednice prema njoj ispoljavao N. B., kao i učestalo vrijeđanje, pri čemu je navela da ju je N. B. tukao pred djecom, da mu je vikala da to ne radi pred djecom, no ne bi prestajao pa su djeca jako plakala.  
 
Dakle, svi gore izneseni podaci i dokazi u svojoj ukupnosti ukazuju na osnovanu sumnju da je okrivljeni N. B. u inkriminiranom razdoblju prema svojoj izvanbračnoj supruzi ispoljavao sve terećene oblike i načine fizičkog i psihičkog nasilja, u prisutnosti njihove zajedničke djece, što nesumnjivo predstavlja zlostavljanje djece.   
 
S obzirom da se radi o kaznenim djelima s elementima nasilja, u kojima je okrivljenik imajući u vidu duljinu inkriminiranog razdoblja iskazao upornost, smatram da su ispunjeni uvjeti za izricanje sigurnosne mjere obvezno psihosocijalnog tretmana iz članka 70. KZ/11. 
 
 
 
           Slijedom svega navedenog proizlazi potkrijepljena osnovana sumnja da je okrivljenik počinio kaznena djela za koja se tereti optužnicom, radi čega se ova optužnica ukazuje opravdanom i na zakonu utemeljenom.   
 
 
ZAMJENICA OPĆINSKE DRŽAVNE ODVJETNICE 
ZA MLADEŽ 
Jasmina Posavec Kirić 

